ঢাকা ওয়ার্কার্স ক্যাম্প

ঢাকা ওয়ার্কার্স ক্যাম্প বাংলাদেশের পুরান ঢাকার ১৫০ চক মোগলটুলীতে অবস্থিত একটি ভবন ছিল। চকবাজারের নিকটে অবস্থিত এই ভবনটি পাকিস্তান আমলে প্রগতিশীল রাজনৈতিক ও আন্দোলনকর্মীদের কর্মক্ষেত্র ছিল। ১৯৪৩ সালের দিকে বঙ্গীয় প্রাদেশিক মুসলিম লীগের সাধারণ সম্পাদক আবুল হাশিম দলে ঢাকার নবাব পরিবারের প্রভাব মোকাবেলা করার উদ্দেশ্যে একটি শাখা দপ্তর প্রতিষ্ঠা করেছিলেন। এই ভবনটির মালিক রাজনীতিবিদ শওকত আলী ছিলেন, যিনি বাড়িটিতে এক দশক বসবাসের পর ১৯৫০-এর দশকে এটি কিনে নিয়েছিলেন। পাকিস্তানের স্বাধীনতার পর এই ভবনটি পাকিস্তান মুসলিম লীগ বিরোধী রাজনীতির কেন্দ্রবিন্দুতে পরিণত হয়। সেই সময় ভবনটি গণতান্ত্রিক কর্মী সম্মেলন, সংবিধানের মূলনীতি কমিটি আন্দোলন, খাদ্য আন্দোলন, মেডিকেল কলেজের আন্দোলন ও বাংলা ভাষা আন্দোলনে ভূমিকা রাখে। তখন বাংলাদেশের প্রথম রাষ্ট্রপতি শেখ মুজিবুর রহমান এই ভবনে উঠেছিলেন। হোসেন শহীদ সোহরাওয়ার্দীর পরামর্শে শওকত আলী ১৯৪৯ সালে এই ভবনে আবদুল হামিদ খান ভাসানীকে নতুন দল গঠনের প্রস্তাব দেন এবং পরবর্তীতে একই ভবনে আয়োজিত একটি বৈঠকে পূর্ব পাকিস্তান আওয়ামী লীগ গঠনের সিদ্ধান্ত নেওয়া হয়। পরবর্তীতে ভবনটি পূর্ব পাকিস্তান আওয়ামী লীগ, পূর্ব পাকিস্তান ছাত্রলীগ ও পূর্ব পাকিস্তান গণতান্ত্রিক যুবলীগের দপ্তরে পরিণত হয়েছিল। ১৯৭১ সালে বাংলাদেশের স্বাধীনতা যুদ্ধ চলাকালে মুক্তিবাহিনী যোগাযোগের স্থান ও গোপন ঘাঁটি হিসেবে ভবনটি ব্যবহার করতো। ১৯৭৫ সালে শওকত আলীর মৃত্যুর পর ১৯৭৮ সালে তার পরিবার বাড়িটি বিক্রি করে দেওয়ায় নতুন মালিক ভবনটি ভেঙ্গে হায়দার মার্কেট নামক একটি বিপণিবিতান গড়ে তুলে।

তথ্যসূত্র

বিষয়শ্রেণী:রাজনৈতিক দলের সদরদপ্তর
বিষয়শ্রেণী:ঢাকার ভবন ও স্থাপনা
বিষয়শ্রেণী:বাংলাদেশের বাড়ি
বিষয়শ্রেণী:নিখিল ভারত মুসলিম লীগ
বিষয়শ্রেণী:বাংলাদেশ আওয়ামী লীগের ইতিহাস
বিষয়শ্রেণী:১৯৭০-এর দশকে ভেঙ্গে ফেলা ভবন ও স্থাপনা